Predkladacia správa

V Zbierke zákonov zo dňa 18. apríla 2002 pod č. 186/2002 Z. z. bolo zverejnené oznámenie Ministerstva zahraničných vecí Slovenskej republiky o podpísaní rozhodnutia Asociačnej rady č. 6/2001 medzi Európskou úniou a Slovenskou republikou, ktorým sa prijímajú implementačné pravidlá na uplatňovanie ustanovení o štátnej pomoci uvedené v článku 64 ods. 1 bode iii a ods. 2 podľa článku 64 ods. 3 Európskej dohody zakladajúcej pridruženie medzi Európskymi spoločenstvami a ich členskými štátmi na jednej strane a Slovenskou republikou na druhej strane a v článku 8 ods. 1 bode iii a ods. 2 podľa článku 8 ods. 3 Protokolu č. 2 k tejto dohode o výrobkoch Európskeho spoločenstva uhlia a ocele (ESUO). Rozhodnutie Asociačnej rady č.6/2001 bolo podpísané 22. novembra 2001 s  tým, že nadobudlo platnosť 1. decembra 2001.
	V nadväznosti na uvedené bolo potrebné všetky programy, v rámci ktorých sa poskytuje štátna pomoc v súlade so zákonom č. 231/1999 Z. z. o štátnej pomoci v znení neskorších predpisov upraviť v zmysle Implementačných pravidiel štátnej pomoci schválených rozhodnutím Asociačnej rady č. 6/2001 medzi Európskou úniou a Slovenskou republikou.
	Ministerstvo výstavby a regionálneho rozvoja SR je poskytovateľom priamej formy podpory v rámci Programu poskytovania dotácií na odstraňovanie systémových porúch bytových domov, ktorý schválila vláda Slovenskej republiky uznesením č. 240/2002.
Predmetný program bol v spolupráci s Úradom pre štátnu pomoc zosúladený s Implementačnými pravidlami štátnej pomoci schválenými rozhodnutím Asociačnej rady č. 6/2001 medzi Európskou úniou a Slovenskou republikou a v tejto podobe sa predkladá na schválenie vláde Slovenskej republiky, ako „Program štátnej pomoci obnovy bytových domov realizovanej formou poskytovania dotácií na odstraňovanie systémových porúch“.
	Základné princípy pôvodne schváleného programu zostali zachované. V prípade neriešenia odstránenia systémových porúch bytových domov by to následne mohlo viesť k ohrozeniu užívania stavby. Pri stanovovaní rozsahu systémových porúch a ich prejavov sa vychádzalo zo skúmania a následného preverenia pilotnými programami. Program bol upravený do novej štruktúry v súlade s požiadavkami vyplývajúcimi z rozhodnutia Asociačnej rady č. 6/2001 a doplnený o časti týkajúce sa právneho základu pre uplatňovanie predmetného programu a doby trvania programu do 31.12.2010.
	Úrad pre štátnu pomoc vydal listom č. 110/2003/01 zo dňa 11. februára 2003 súhlasné stanovisko k poskytovaniu štátnej pomoci v rámci Programu štátnej pomoci obnovy bytových domov realizovanej formou poskytovania dotácií na odstraňovanie systémových porúch s účinnosťou od 1 februára 2003. Stanovisko Úradu pre štátnu pomoc je súčasťou materiálu, ako jeho príloha.
V rámci schváleného programu je stanovená výška dotácie na odstránenie systémových porúch vo výške 350 Sk/m2, ktorej stanovenie vychádzalo z cenovej úrovne roku 2001. Zo smernice Ministerstva výstavby a regionálneho rozvoja SR č. 6/2002, ktorou sa určujú pravidlá pre poskytnutie dotácií na odstránenie systémových porúch bytových domov vyplýva, že ministerstvo môže jedenkrát ročne upraviť výšku dotácie podľa indexu rastu cien stavebných prác v bytovej výstavbe za ostatných 12 mesiacov, zverejneného Štatistickým úradom Slovenskej republiky v novembri bežného roka.
Štatistický úrad Slovenskej republiky v novembri 2002 uverejnil index rastu cien stavebných prác v bytovej výstavby vo výške 5,3 %. S účinnosťou od 1.1.2003 sa  zvyšuje sadba dane z pridanej hodnoty z hodnoty 10 % na hodnotu 14 %. Touto zmenou sa cena stavebných prác pri odstraňovaní systémových porúch zvýši o 4 %.
Z uvedeného vyplýva, že limit pre poskytovanie dotácií na odstránenie systémových porúch sa celkovo zvýši o 9,3 %, čo znamená, že je ho potrebné upraviť z pôvodných 350 Sk/m2 na 380 Sk/m2.
Program štátnej pomoci obnovy bytových domov realizovanej formou poskytovania dotácií na odstraňovanie systémových porúch vyžaduje aktualizáciu Smerníc Ministerstva výstavby a regionálneho rozvoja SR č. 6/2002, ktorými sa určujú pravidlá pre poskytovanie dotácií na odstránenie systémových porúch bytových domov
Materiál bol prerokovaný v rámci medzirezortného pripomienkového konania, vyhodnotenie pripomienkového konania je jeho súčasťou. Materiál sa predkladá bez rozporov.